三月三日自京到華陰於水亭獨酌寄裴六薛八
作者：獨孤及
朝代：唐

paragraphs: 祗役匪遑息，經時客三秦。
還家問節候，知到上巳辰。
山縣何所有，高城閉青春。
和風不吾欺，桃杏滿四鄰。
舊友適遠別，誰當接歡欣。
呼兒命長瓢，獨酌湘吳醇。
一酌一朗詠，既酣意亦申。
言筌暫兩忘，霞月祗相新。
裴子塵表物，薛侯席上珍。
寄書二傲吏，何日同車茵。
詎肯使空名，終然羈此身。
他年解桎梏，長作海上人。